વિશ્વના સૌથી મોટા સંગઠન બનાવવાની લ્હાયમાં હવે ભાજપનું કદ એટલું વધી ગયુ છે કે પક્ષમાં તળીયે શું થાય છે તેની ઉપરના નેતાઓને ખબર પડતી નથી. અત્યાર સુધી ભાજપના શાસનમા વિરોધ પક્ષો આંદોલન કરતાં મીડિયા લોક સમશ્યાઓ ઉજાગર કરતી હતી,﻿ તેને સામાન્ય વિરોધ તરીકે લેવા માટે રીઢા થઇ ગયેલા નેતાઓને હવે ખુદ પોતાના પક્ષના જ નેતાઓ અને કાર્યકરોના જાહેર વિરોધ,રેલીઓ અને આવેદન આપવાનો નવતર અનુભવ થવા માંડયો છે. મુખ્યમંત્રીના હોમટાઉન રાજકોટમાં રાજકોટ તાલુકાને અછતગ્રસ્ત જાહેર કરવાની માગણી સાથે જિલ્લા કલેકટરને રેલી સ્વરુપે વિરોધ સાથે આવેદન આપવામાં આવ્યુ હતું. તેનું નેતૃત્વ ભાજપના રાજકોટ તાલુકા પંચાયતના પીઢ નેતા ઘોઘુભા જાડેજા, તાલુકા પંચાયતના ભાજપના સદસ્યો અને ભાજપ સમર્થીત ગ્રામપંચાયતોના સરપંચોએ કર્યુ હતું.